Θεσσαλονίκη, 03/11/2022

**Για τη Lidl Ελλάς το πλαστικό δεν ήταν η καλοκαιρινή ανάμνηση.**

**Για τρίτη χρονιά, το πρόγραμμα «Plastic Free Greece» της Lidl Eλλάς και του Κοινωφελούς Ιδρύματος Αθανάσιος Κ. Λασκαρίδης ολοκληρώθηκε με επιτυχία σε επιπλέον έξι τουριστικούς προορισμούς, ενώ θα συνεχιστεί και την επόμενη χρονιά.**

Με στόχο την ενεργοποίηση της κοινωνίας για ένα καλύτερο, βιώσιμο αύριο χωρίς πλαστικό, η **Lidl Ελλάς** και το **Κοινωφελές Ίδρυμα Αθανάσιος Κ. Λασκαρίδης**, υπό την **αιγίδα του Υπουργείου Τουρισμού** και κάτω από την ομπρέλα της εθνικής καμπάνιας **«Ελλάδα Χωρίς Πλαστικά Μίας Χρήσης»** του **Υπουργείου Περιβάλλοντος και Ενέργειας**, ένωσαν τις δυνάμεις τους για τρίτη συνεχή χρονιά με το πρόγραμμα **«Plastic Free Greece».**

Το «Plastic Free Greece» ταξίδεψε φέτος στο Ηράκλειο, το δεύτερο πόδι της Χαλκιδικής, τη Σαντορίνη, τη Σύρο, τη λίμνη Κερκίνη και τη Λήμνο. Εκπρόσωποι της Lidl Ελλάς μαζί με συνεργάτες και εθελοντές του Κοινωφελούς Ιδρύματος Αθανάσιος Κ. Λασκαρίδης επισκέφθηκαν τους 6 προορισμούς με στόχο να προσφέρουν ανάσες ζωής στο οικοσύστημά τους αλλά και βιώσιμες λύσεις για την προστασία των ακτών και των θαλασσών.

Συνολικά **πραγματοποιήθηκαν 12 παράκτιοι και 10 υποβρύχιοι καθαρισμοί**, ενώ σε κάθε προορισμό πραγματοποιήθηκαν συναντήσεις με εκπροσώπους της τοπικής αυτοδιοίκησης. Είναι σημαντικό να σημειωθεί ότι φέτος, για πρώτη φορά, υλοποιήθηκαν σε κάποιους από αυτούς τους προορισμούς και εκπαιδευτικές δράσεις.

Συνολικά **συλλέχθηκαν 1600 κιλά απορριμμάτων**, συγκεκριμένα 300 κιλά στους παράκτιους καθαρισμούς και 1.300 κιλά στους υποβρύχιους, γεγονός που καταδεικνύει τη σημαντική επιβάρυνση των ακτών και βυθών στη χώρα μας.

Και για αυτήν τη χρονιά, τα μικρά πλαστικά κομμάτια και τα αποτσίγαρα αποτελούν τα επικρατέστερα απορρίμματα. Έχοντας αυτό ως δεδομένο, οι δύο φορείς αποφάσισαν να συνεργαστούν με το «Γόπα Project» και να τοποθετήσουν σταχτοδοχεία στις παραλίες που επισκέφθηκαν.

«Το πρόγραμμα «Plastic Free Greece» αποτελεί μια συλλογική προσπάθεια ευαισθητοποίησης και ενεργοποίησης της κοινωνίας των πολιτών, σε τοπικό και εθνικό επίπεδο. Είναι σημαντικό να συνειδητοποιήσουμε ότι, αν θέλουμε πραγματικά να αλλάξουμε την ζωή μας προς το καλύτερο, αξίζει να δοκιμάσουμε να ζήσουμε την καθημερινότητά μας με βιώσιμο τρόπο, ανακυκλώνοντας με συνέπεια, εξοικονομώντας φυσικούς πόρους και παράγοντας με όρους κυκλικής οικονομίας», αναφέρει η Βασιλική Αδαμίδου, Διευθύντρια Επικοινωνίας και Εταιρικής Υπευθυνότητας της Lidl Ελλάς.

«Οι καθαρές ακτές και οι καθαροί βυθοί δεν είναι μόνο ζήτημα αισθητικής. Είναι σημαντικές προϋποθέσεις για τη διατήρηση της βιοποικιλότητας, την υγεία των οικοσυστημάτων και του ανθρώπου, όπως και την οικονομία. Οι συνεχιζόμενες παρεμβάσεις του «Plastic Free Greece» στοχεύουν να αφήσουν τη χώρα μας πιο καθαρή, αλλά και να δείξουν στις τοπικές κοινωνίες ότι μπορούν να συμμετέχουν στην προσπάθεια για να προστατέψουμε το περιβάλλον», τονίζει η Δρ. Αγγελική Κοσμοπούλου, Εκτελεστική Διευθύντρια Κοινωφελούς Ιδρύματος Αθανάσιος Κ. Λασκαρίδης.

Οι ενέργειες που πραγματοποιούνται στο πλαίσιο του «Plastic Free Greece» αποτελούν μέρος του REset Plastic, της διεθνούς στρατηγικής του ομίλου Schwarz για το πλαστικό, στην οποία συμμετέχει και η Lidl Ελλάς, και συγκεκριμένα στα πεδία δράσης REmove, REduce και REcycle.

**Επισκεφθείτε τη Lidl Ελλάς και στα:**

[**corporate.lidl.gr**](https://corporate.lidl-hellas.gr/)

[**facebook.com/lidlgr**](http://www.facebook.com/lidlgr/)

[**twitter.com/Lidl\_Hellas\_**](http://www.twitter.com/Lidl_Hellas_)

[**instagram.com/lidl\_hellas**](https://www.instagram.com/lidl_hellas/)

[**linkedin.com/company/lidl-hellas**](http://www.linkedin.com/company/lidl-hellas)

**youtube.com/lidlhellas**